M. Sabolová, poslankyňa: (2002-08-20):
A možno ešte jedna pripomienka, že cena za obal, áno, možno, že stúpne cena, ale to ani nestúpne, ono aj dnes v tých nevratných obaloch je započítaný ten obal, ale ten spotrebiteľ tie peniaze za ten obal, keď to donesie naspäť, dostane, čiže on na tom bude lepšie, ako je dnes, pretože dnes to hodí do koša a tie peniaze, ktoré sú za ten obal, už nedostane, ale ak ich odnesie na miesto, ktoré bude zberným miestom, on tie peniaze za ten vyrobený obal dostáva. Čiže nesnažme sa tu vtlačiť ľuďom názor, že je to horšie, ako je dnes. Ja si myslím, že dnes je práve tá ochrana životného prostredia aj týmto zákonom zabezpečená. Nebude jednoduché naučiť občanov existovať podľa nových pravidiel, ale ja verím, že musíme ísť týmto trendom, a preto prosím o podporu tohto návrhu zákona s tým, že termín účinnosti upravme, ale zákon schváľme. Ďakujem pekne, pán minister, aj všetkým poslancom, ktorí vystúpili na podporu a možno tých, ktorí majú iný názor, prosím o podporu zákona. (Zaznel zvuk časomiery.) I. Presperín, podpredseda NR SR: Pán poslanec Macháček má slovo. Ľ. Macháček, poslanec: Ďakujem. Vážený pán minister, chcel by som poznamenať, že pán prezident pri vrátení tohto zákona bol príliš mierny. To je môj názor, za tým si stojím a vysvetlím prečo. Mrzí ma veľmi, že pán predseda Národnej rady nezaradil prerokovanie tohto návrhu zákona do nášho výboru, ktorým je výbor pre privatizáciu, hospodárstvo a podnikanie, čo, samozrejme, nie je vaša vec, ale je to veľká škoda. Tam sme si mohli niektoré veci vysvetliť. Predtým, ako ste boli v našom výbore pri pôvodnom prerokovaní zákona, som vám položil dve otázky a vy ste povedali, že sú veľmi zaujímavé, ale dodnes na ne nie je odpoveď ani v zákone. V § 1 nebezpečnosť pre životné prostredie som sa vás pýtal, čo to je, a povedali ste, že je to zaujímavá pripomienka, ale dodnes tam figuruje. Čiže keď sa na to pozerám z hľadiska definície pojmov, tak to je prvá výhrada. Ďalšia výhrada, čo znamená zákon, ktorý sme prijali, ktorý prerokovávame. Je to zákon o obaloch, alebo zákon o PET fľašiach? Vy ste doteraz rozprávali všetci z vašej strany a zo strany výboru pre životné prostredie, čiže environmentálny pohľad, len o obaloch z PET fliaš. Ja sa pýtam, keď hovoríme o pojmoch a zákon sa volá zákon o obaloch, tak čo s ostatnými obalmi, ktoré sú vyrobené z materiálov, vami nazvaných nebezpečných pre životné prostredie. Čiže z tohoto dôvodu si myslím, že prezident postupoval veľmi mierne, keď vracal tento zákon, lebo tieto pojmy sú také zavádzajúce a také nevykonateľné v praxi, že neviem si predstaviť, ako to chcete zabezpečiť. Pripomienkové konanie. Musím sa pousmiať, lebo mám hŕbu materiálov, ktoré jednoducho neboli ani zahrnuté do pripomienkového konania, pán minister, vy ste ich videli, ja som vám ich osobne ukazoval, a jednoducho neboli premietnuté. Som zvedavý, či vo vyhláškach budú premietnuté. A v konečnom dôsledku chcem povedať jedno, že vstup do Európskej únie sa očakáva v roku 2004 a aj ďalšia vláda, aj ďalší parlament bude mať dosť času, aby zákon, ktorý sa pripravoval dva roky, bol kvalitný a slúžil občanom Slovenskej republiky k tomu, čo všetci chceme, aby Slovensko bolo krajšie. (Zaznel zvuk časomiery.) Ďakujem pekne. I. Presperín, podpredseda NR SR: Ďakujem. Pán poslanec Ambróš. L. Ambróš, poslanec: Ďakujem pekne. Chcel by som doplniť pána ministra. Za jednorazové obaly dnes musíme platiť dvakrát. Prvýkrát pri kúpe nápoja platíme aj za obal, ktorý je súčasťou ceny, druhýkrát za odvoz a zneškodňovanie odpadov z týchto obalov. Chcem podotknúť, že výbor pre životné prostredie dostal petíciu 14 000 občanov, je to petícia za záchranu vratných obalov a dobrý zákon o obaloch. Zásadná požiadavka tejto petície bola práve schválenie tohto ustanovenia. Jeho schválenie podporuje a presadzuje takmer 80 mimovládnych organizácií, občianskych iniciatív, ktoré združujú cca 70 000 občanov, viacero obcí, odborníkov i domácich výrobcov nápojov. Na margo tej poznámky, ktorá bola tu povedaná, že tu nebolo zaradené, tento zákon na rokovanie niektorých výborov. Rokovací poriadok Národnej rady Slovenskej republiky umožňuje, aby si každý výbor požiadal ktorýkoľvek zákon na prerokovanie, aby sa poslanci týchto výborov mohli k tomuto zákonu vyjadriť. Ďakujem pekne za pozornosť. I. Presperín, podpredseda NR SR: Ďakujem. Na vaše faktické pripomienky bude ešte reagovať pán minister. Nech sa páči.